Source: https://www.financnasprava.sk/sk/podnikatelia/dane/dan-z-pridanej-hodnoty/vratenie-dane-z-inych-clenskyc
Timestamp: 2018-08-19 06:25:04+00:00

Document:
Vrátenie dane z i... - PFS
10. 08. 2018 10.8.2018 10:01:53 Oznámenie o prerušení elektrickej energie 23.08.2018 na Daňovom úrade Košice
Vrátenie dane z iných členských štátov
Vrátenie DPH tuzemským platiteľom DPH z iných členských štátov
Obdobie na podanie žiadosti a minimálna výška žiadanej dane
Zastupovanie platiteľa pri vrátení dane
Krátenie dane koeficientom
Vypĺňanie kódov a subkódov v žiadosti
Vrátenie dane zo „zabudnutých“ faktúr
Prikladanie kópií dokladov k žiadosti
Oprava údajov v žiadosti
Lehoty na vybavovanie žiadostí
Prijatie žiadosti a odoslanie žiadosti do členského štátu vrátenia dane
Odvolanie po zamietnutí žiadosti
Vzory tlačív – žiadosť o vrátenie DPH, nákup tovarov a služieb, dovoz tovaru, vyhlásenie žiadateľa
Orientačný zoznam podmienok členských štátov členských štátov EÚ v oblasti vrátenia DPH [.pdf; 54 kB; nové okno]
Žiadosť sa podáva elektronickými prostriedkami prostredníctvom elektronického portálu Finančného riaditeľstva SR. Z dôvodu zaručenia autenticity dokumentu a identifikácie odosielateľa je nevyhnutné pri podaní žiadosti o vrátenie dane použiť kvalifikovaný elektronický podpis (KEP). Pre získanie prístupu k aplikácii pre elektronické podanie žiadosti o vrátenie dane je potrebné, aby žiadateľ resp. jeho zástupca absolvoval dva procesy a to: registráciu na elektronickom portáli FR SR (pridelenie ID) a autorizáciu, ktorá predstavuje proces preukázania oprávnenia konať v mene platiteľa alebo za platiteľa.
Autorizácia predstavuje proces preukázania oprávnenia konať v mene daňového subjektu alebo za daňový subjekt (napr. predložením plnomocenstva v zmysle § 9 ods. 3 zákona č. 563/2009 Z. z. v znení neskorších predpisov). Autorizáciu je možné vykonať elektronicky, osobne na miestne príslušnom daňovom úrade alebo písomnou žiadosťou. Pri autorizácii používateľa odporúčame v žiadosti uviesť, že ide o oblasť vrátenia DPH. Elektronickú autorizáciu môže daňový subjekt vykonať len so KEPom po prihlásení sa na portál finančnej správy cez Osobnú internetovú zónu – Autorizácie – Žiadosť o autorizáciu. Ak sa zástupca za daňový subjekt autorizuje, tak k žiadosti o autorizáciu priloží aj plnú moc.
XSD schémy pre žiadosť o vrátenie DPH [.zip; 33 kB]
Použivateľská príručka aplikácie na podanie žiadosti o vrátenie DPH z členských štátov EÚ [.pdf; 2 MB; nové okno] (aktualizovaná 16.09.2015)
Žiadosť o vrátenie dane podáva platiteľ dane alebo sa môže dať zastupovať zástupcom, ktorého si zvolí a ktorý koná v rozsahu plnomocenstva udeleného písomne (písomné plnomocenstvo od 1.1.2012 nemusí obsahovať úradne overený podpis) alebo ústne do zápisnice u správcu dane (§ 9 zákona č. 563/2009 Z.z. o správe daní (daňový poriadok) v z.n.p). Platiteľ sa môže dať zastúpiť aj zahraničnou osobou. Ak je zástupcom právnická osoba, koná za zástupcu jej štatutárny orgán alebo osoba, ktorú tento orgán poveril. V tomto prípade štatutárny orgán vystavuje konkrétnej osobe poverenie podľa Obchodného zákonníka (nie plnú moc). Plnomocenstvo, ktoré udelí daňový subjekt zástupcovi je voči správcovi dane účinné odo dňa jeho doručenia správcovi dane alebo odo dňa jeho udelenia do zápisnice u správcu dane.
Platiteľ dane môže byť zastupovaný pre oblasť vrátenia dane viacerými zástupcami z rôznych členských štátov. Tzn. žiadosť o vrátenie dane môže byť podaná do každého členského štátu samostatne a teda aj iným zástupcom. Každý zástupca koná v rozsahu plnomocenstva, pričom plnomocenstvá sa nesmú prekrývať, t.j. nie je možné, aby mal platiteľ dane viacerých zástupcov na jeden členský štát v tom istom období.
Viac informácií k zastupovaniu nájdete v Informácii k ustanoveniu § 9 a § 10 zákona č. 563/2009 Z.z.
Vzor plnomocenstva je zverejnený na www.financnasprava.sk v sekcii Daňoví a Colní špecialisti/Dane/Metodické pokyny/Daňový proces - link: https://www.financnasprava.sk/sk/danovi-a-colni-specialisti/dane/metodicke-usmernenia/_1/D%c3%a1tum%20publikovania/3/15/10/1/10/pp
Ak platiteľ dane v inom členskom štáte prijal tovary alebo služby na svoje dodávky tovarov a služieb, pri ktorých môže odpočítať daň a zároveň na dodávky tovarov a služieb, pri ktorých nemôže odpočítať daň, výšku nárokovanej dane je povinný krátiť koeficientom podľa § 50 zákona o DPH. V žiadosti o vrátenie dane platiteľ uvádza výšku koeficientu v percentuálnej hodnote ku každej faktúre, ktorá predstavuje nákup tovaru alebo služby, ktoré platiteľ dane použije na účely transakcií s nárokom na odpočítanie dane a súčasne oslobodených transakcií bez nároku na odpočítanie dane.
Ak platiteľ dane po podaní žiadosti o vrátenie dane, v ktorej žiadal o vrátenie pomernej výšky dane (daň krátená koeficientom), upraví odpočítateľnú časť dane podľa § 50 zákona o DPH (t.j. vypočíta ročný koeficient, ktorým je povinný upraviť odpočítateľnú daň krátenú koeficientom používaným v priebehu kalendárneho roka – tzv. predbežným koeficientom), je povinný opraviť sumu dane, o ktorej vrátenie žiadal, alebo sumu dane, ktorá sa mu už vrátila. Opravu žiadateľ vykoná v žiadosti o vrátenie dane, ktorú podá za nasledujúci kalendárny rok; ak žiadosť nasledujúci kalendárny rok nepodá, potom opravu dane vykoná prostredníctvom samostatného vyhlásenia o oprave dane.
Platiteľ je povinný v žiadosti uvádzať číselné kódy (1-10) na označenie druhu nadobudnutého tovaru a služieb. Táto povinnosť vyplýva z článku 9 ods. 1 smernice Rady 2008/9/ES. Zároveň je v článku 9 ods. 2 smernice Rady 2008/9/ES uvedené, že členský štát vrátenia dane môže požadovať, aby žiadateľ poskytol ďalšie informácie vo forme elektronických kódov v súvislosti s každým kódom uvedeným v článku 9 ods. 1 uvedenej smernice, pokiaľ sú tieto informácie nevyhnutné z dôvodu akýchkoľvek obmedzení práva na odpočítanie dane podľa smernice Rady 2006/112/ES tak, ako sa uplatňuje v členskom štáte vrátenia dane. Subkódy, resp. bližšie určujúce kódy presnejšie špecifikujú tovary a služby, z ktorých si žiadateľ žiada vrátiť daň. Platiteľ dane pri vypĺňaní žiadosti o vrátenie dane pri zadávaní konkrétneho nákupu má možnosť si pozrieť aktuálny zoznam kódov a subkódov, ktoré jednotlivé členské štáty vyžadujú (súbor je možné nájsť kliknutím na názov „Zoznam kódov a subkódov“). Ohľadom overenia správnosti zaradenia konkrétneho nákupu pod kód resp. subkód je v prípade pochybností potrebné kontaktovať členský štát vrátenia dane.
Vrátenie dane zo „zabudnutých faktúr“
Žiadateľ môže do žiadosti o vrátenie dane za príslušné obdobie zahrnúť aj tzv. „zabudnuté“ faktúry z predchádzajúceho obdobia pod podmienkou, že sa týkajú obdobia príslušného kalendárneho roka, za ktoré sa podáva žiadosť o vrátenie dane. Napr. do žiadosti o vrátenie dane podanej za IV. štvrťrok 2013 je možné zahrnúť aj faktúry príp. dovozné doklady z I, II. alebo III. štvrťroka 2013.
Podľa článku 10 smernice Rady 2008/9/ES členský štát môže požadovať od žiadateľa, aby spolu so žiadosťou o vrátenie dane elektronicky predložil kópiu faktúry alebo dovozného dokladu, ak je základ dane vo faktúre alebo dovoznom doklade alebo jeho ekvivalent v národnej mene 1000 eur alebo viac. Ak sa faktúra týka pohonnej látky, stanovený prah je 250 eur alebo jeho ekvivalent v národnej mene. Čo sa týka povinnosti predkladania faktúr k žiadosti o vrátenie dane v inom členskom štáte, odporúčame informovať sa v členskom štáte vrátenia dane, pretože nie všetky členské štáty vyžadujú zasielanie kópií dokladov (obdoba § 55b ods. 5 zákona o DPH platného v SR, ktorý v tomto ustanovení upravuje podmienky predkladania kópií dokladov pre zahraničné osoby, ktoré žiadajú vrátenie slovenskej dane).
Ak by platiteľovi dane vyplynula povinnosť k žiadosti o vrátenie dane do konkrétneho členského štátu priložiť viac faktúr, bolo z technických príčin medzi členskými štátmi dohodnuté, že hraničný limit na objem zasielaných dát je 5 MB na jeden členský štát na jedno obdobie. Ak by celkový objem dát priložených k žiadosti presiahol po kompresii 5 MB, na základe dohody medzi členskými štátmi je možné k žiadosti prikladať len faktúry s najvyššou sumou dane, pričom ostatné doklady budú doručené na žiadosť členského štátu vrátenia dane.
Oprava údajov uvedených v žiadosti o vrátenie dane (podanej cez portál FR SR resp. už aj odoslanej do členského štátu vrátenia dane) – napr. oprava nesprávneho NACE kódu, oprava adresy dodávateľa a pod. je možná vytvorením novej verzie žiadosti. Nová verzia žiadosti sa vytvára vždy z poslednej existujúcej verzie. Do novej verzie žiadosti nie je možné zadávať nové (ďalšie) nákupy – vtedy je potrebné podať novú žiadosť o vrátenie dane.
Prijatie žiadosti o vrátenie dane potvrdzuje Finančné riaditeľstvo SR elektronickou formou platiteľovi dane alebo zástupcovi, ktorý koná za platiteľa. Po podaní žiadosti na elektronickú podateľňu Finančného riaditeľstva SR systém kontroluje platnosť zaručeného elektronického podpisu. V prípade, že je podpis platný, Finančné riaditeľstvo SR odošle platiteľovi dane alebo zástupcovi bezodkladne elektronickými prostriedkami potvrdenie o prijatí žiadosti.
Finančné riaditeľstvo SR kontroluje splnenie podmienok na odoslanie žiadosti do členského štátu vrátenia dane a to:
Ak sú základné podmienky splnené, Finančné riaditeľstvo SR elektronicky odošle podanú žiadosť o vrátenie dane do členského štátu vrátenia dane. Členský štát vrátenia dane bezodkladne elektronicky oznámi žiadateľovi dátum, kedy mu bola doručená žiadosť. Ďalšia komunikácia prebieha už len medzi žiadateľom (platiteľom alebo zástupcom) a členským štátom vrátenia dane.
Pokiaľ vyššie uvedené podmienky nie sú splnené, Finančné riaditeľstvo SR neodošle žiadosť o vrátenie dane do členského štátu vrátenia dane a neodoslanie žiadosti oznámi elektronickými prostriedkami platiteľovi.
Lehoty na vydanie rozhodnutia a vrátenie dane sú upravené v článku 19 až 22 smernice Rady 2008/9/ES. Členský štát vrátenia dane oznámi žiadateľovi svoje rozhodnutie o schválení alebo zamietnutí žiadosti o vrátenie dane do štyroch mesiacov od jej doručenia tomuto členskému štátu. Ak členský štát vrátenia dane usúdi, že nemá všetky potrebné informácie na prijatie rozhodnutia, môže elektronicky žiadateľa požiadať o dodatočné informácie alebo o ďalšie dodatočné informácie. V nadväznosti na uvedené sa lehota na prijatie rozhodnutia predlžuje na šesť resp. osem mesiacov. Ak členský štát vrátenia dane žiadosť schváli, vráti sumu dane najneskôr do 10 pracovných dní od uplynutia štvormesačnej lehoty, alebo ak sa požadovali dodatočné alebo ďalšie dodatočné informácie, od uplynutia šesťmesačnej alebo osemmesačnej lehoty.
V prípade, ak členský štát vrátenia dane zamietne celú žiadosť alebo časť žiadosti o vrátenie dane, členský štát vrátenia dane žiadateľovi v rozhodnutí oznámi dôvody zamietnutia. Žiadateľ sa môže proti zamietavému rozhodnutiu odvolať na príslušné orgány členského štátu vrátenia dane spôsobom a v lehotách, ktoré upravujú právne normy príslušného členského štátu vrátenia dane.
Žiadosť o vrátenie DPH [.png; 41 kB; nové okno]
Nákup tovarov a služieb [.png; 25 kB; nové okno]
Dovoz tovaru [.png; 25 kB; nové okno]
Vyhlásenie žiadateľa [.png; 13 kB; nové okno]
Smernica rady 2008/9/ES z 12. februára 2008 [nové okno]
Nariadenie komisie (ES) č. 1174/2009 z 30. novembra 2009, [nové okno]
Nariadenie rady (ES) č. 143/2008 z 12. februára 2008, [nové okno]
Zákon č. 222/2004 Z.z. o dani z pridanej hodnoty [nové okno] v znení neskorších predpisov
Metodický pokyn DR SR k vráteniu dane z pridanej hodnoty uplatnenej v cenách tovarov a služieb podľa ustanovení § 55a až § 55g zákona č. 222/2004 Z. z. o dani z pridanej hodnoty v znení neskorších predpisov [.pdf; 302 kB; nové okno]
Dátum poslednej aktualizácie informačného obsahu: 5. 7. 2018
Dátum zverejnenia informačného obsahu: 20. 11. 2013

References: § 9
 § 9
 § 10
 § 50
 § 50
 § 55
 § 55
 § 55